Κοινή θέση 2003/680/ΚΕΠΠΑ του Συμβουλίου

της 29ης Σεπτεμβρίου 2003

για την τροποποίηση της κοινής θέσης 2002/829/ΚΕΠΠΑ σχετικά με την προμήθεια εξοπλισμού στη Λαϊκή Δημοκρατία του Κονγκό

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Κατ' εφαρμογή της απόφασης των κρατών μελών της 7ης Απριλίου 1993 για την επιβολή απαγόρευσης προμήθειας όπλων στο Ζαΐρ (νυν Λαϊκή Δημοκρατία του Κονγκό) και κατόπιν εγκρίσεως από το Συμβούλιο της κοινής θέσης 2002/203/ΚΕΠΠΑ, της 11ης Μαρτίου 2002, σχετικά με τη στήριξη της Ευρωπαϊκής Ένωσης για την εφαρμογή της συμφωνίας της Λουσάκα για την κατάπαυση του πυρός και για την ειρηνευτική διαδικασία στη Λαϊκή Δημοκρατία του Κονγκό(1), το Συμβούλιο ενέκρινε στις 21 Οκτωβρίου 2002 την κοινή θέση 2002/829/ΚΕΠΠΑ σχετικά με την προμήθεια εξοπλισμού στη Λαϊκή Δημοκρατία του Κονγκό(2), η οποία θεσπίζει ορισμένες εξαιρέσεις στην απαγόρευση προμήθειας όπλων.

(2) Στις 28 Ιουλίου 2003, το Συμβούλιο Ασφαλείας των Ηνωμένων Εθνών ενέκρινε την απόφαση 1493 (2003) για την επιβολή απαγόρευσης προμήθειας όπλων, καθώς και απαγόρευσης παροχής βοήθειας, συμβουλών και εκπαίδευσης σχετικά με στρατιωτικές δραστηριότητες προς όλες τις ξένες και κονγκολέζικες ένοπλες ομάδες που δρουν στο έδαφος του βορείου και του νοτίου Κιβού και του Ιτουρί στη Λαϊκή Δημοκρατία του Κονγκό, καθώς και προς τις ομάδες που δεν είναι συμβαλλόμενα μέρη της συνολικής και χωρίς αποκλεισμούς συμφωνίας για τη μεταβατική περίοδο στη Λαϊκή Δημοκρατία του Κονγκό, η οποία υπεγράφη στην Πραιτόρια στις 17 Δεκεμβρίου 2002 και με την οποία θεσπίζονται ορισμένες εξαιρέσεις. Για τις εξαιρέσεις αυτές απαιτείται εθνική άδεια.

(3) Η κοινή θέση 2002/829/ΚΕΠΠΑ πρέπει να τροποποιηθεί προς εφαρμογή της απόφασης 1493 (2003) του Συμβουλίου Ασφαλείας των Ηνωμένων Εθνών.

(4) Απαιτείται δράση της Κοινότητας για την υλοποίηση ορισμένων μέτρων,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Η κοινή θέση 2002/829/ΚΕΠΠΑ τροποποιείται ως εξής:

Το άρθρο 1 αντικαθίσταται από το ακόλουθο κείμενο:

"Άρθρο 1

1. α) Απαγορεύεται η άμεση ή έμμεση προμήθεια, πώληση ή μεταβίβαση πολεμικού εξοπλισμού και συναφούς υλικού κάθε τύπου, συμπεριλαμβανομένων των όπλων και πυρομαχικών, των στρατιωτικών οχημάτων και του σχετικού εξοπλισμού, του παραστρατιωτικού εξοπλισμού, καθώς και των ανταλλακτικών των ανωτέρω, στη Λαϊκή Δημοκρατία του Κονγκό από υπηκόους των κρατών μελών ή από τα εδάφη των κρατών μελών ή με σκάφη ή αεροσκάφη που χρησιμοποιούν τη σημαία τους, ανεξαρτήτως του εάν τα προαναφερόμενα υλικά προέρχονται ή όχι από τα εδάφη τους.

β) Απαγορεύεται η άμεση ή έμμεση παροχή σε οιοδήποτε πρόσωπο, οντότητα ή οργανισμό στη Λαϊκή Δημοκρατία του Κονγκό οιασδήποτε βοήθειας (περιλαμβανομένης της χρηματοδότησης και της χρηματοδοτικής βοήθειας), συμβουλών ή εκπαίδευσης σχετικά με στρατιωτικές δραστηριότητες, συμπεριλαμβανομένης ειδικότερα της τεχνικής εκπαίδευσης και βοήθειας σχετικά με την παροχή, κατασκευή, συντήρηση ή χρήση των υλικών που αναφέρονται στο στοιχείο α), από υπηκόους των κρατών μελών ή από τα εδάφη των κρατών μελών.

2. Η παράγραφος 1 δεν εφαρμόζεται:

α) ως προς την προμήθεια, πώληση ή μεταβίβαση πολεμικού εξοπλισμού και συναφούς υλικού κάθε τύπου καθώς και ως προς τη βοήθεια, τις συμβουλές ή την εκπαίδευση, που αναφέρονται στην παράγραφο 1, στην Αποστολή των Ηνωμένων Εθνών στη Λαϊκή Δημοκρατία του Κονγκό και στον ενιαίο εθνικό στρατό και τις αστυνομικές δυνάμεις του Κονγκό·

β) ως προς την προμήθεια, πώληση ή μεταβίβαση μη φονικού στρατιωτικού εξοπλισμού που προορίζεται αποκλειστικά για ανθρωπιστική ή προστατευτική χρήση, καθώς και ως προς την παροχή συναφούς προς το μη φονικό εξοπλισμό βοήθειας και εκπαίδευσης, υπό τον όρο ότι η συγκεκριμένη προμήθεια ή παροχή κοινοποιείται εκ των προτέρων στον Γενικό Γραμματέα των Ηνωμένων Εθνών από τον ειδικό του εντεταλμένο.

3. Η προμήθεια, πώληση ή μεταβίβαση πολεμικού εξοπλισμού και συναφούς υλικού κάθε τύπου ή η παροχή των υπηρεσιών που αναφέρονται στην παράγραφο 2, υπόκεινται σε άδεια χορηγούμενη από τις αρμόδιες αρχές των κρατών μελών.

4. Τα κράτη μέλη εξετάζουν τις παραδόσεις δυνάμει της παραγράφου 2 κατά συγκεκριμένη περίπτωση, λαμβάνοντας πλήρως υπόψη τα κριτήρια που ορίζονται στον κώδικα συμπεριφοράς της Ευρωπαϊκής Ένωσης όσον αφορά την εξαγωγή όπλων. Τα κράτη μέλη απαιτούν επαρκείς εγγυήσεις κατά της κατάχρησης των αδειών που χορηγούνται βάσει της παραγράφου 3 και, όταν ενδείκνυται, λαμβάνουν μέτρα για τον επαναπατρισμό των παραδοθέντων όπλων και συναφούς υλικού."

Άρθρο 2

Η παρούσα κοινή θέση τίθεται σε ισχύ την ημέρα της υιοθέτησής της.

Άρθρο 3

Η παρούσα κοινή θέση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 29 Σεπτεμβρίου 2003.

Για το Συμβούλιο

Ο Πρόεδρος

F. Frattini

(1) ΕΕ L 68 της 12.3.2002, σ. 1.

(2) ΕΕ L 285 της 23.10.2002, σ. 1.